Γιόχαν Κρίστοφ Μπαχ

Ο Γιόχαν Κρίστοφ Μπαχ (Johann Christoph Bach, Άρνσταντ, βάπτ. 8 Δεκεμβρίου 1642 - Άιζεναχ, ταφή 2 Απριλίου 1703) ήταν Γερμανός συνθέτης και οργανίστας, γιος του Χάινριχ Μπαχ, ο οποίος υπήρξε επίσης δάσκαλός του στη μουσική. Το 1663 ανέλαβε τη θέση του οργανίστα στο παρεκκλήσι του κάστρου του Άρνσταντ και δύο χρόνια αργότερα στην εκκλησία του Αγ. Γεωργίου στο Άιζεναχ, όπου έζησε μέχρι το θάνατό του. Με το δημοτικό συμβούλιο της πόλης ήρθε αρκετές φορές σε σύγκρουση. Ενόσω ήταν οργανίστας στο Άιζεναχ κατείχε επίσης θέση τσεμπαλίστα στην αυλή του δούκα του Άιζεναχ, με Καπελμάιστερ τον Ντάνιελ Έμπερλιν. Εκεί βρισκόταν την ίδια περίοδο και ο εξάδελφός του, βιολιστής, Γιόχαν Αμπρόζιους Μπαχ, πατέρας του Γιόχαν Σεμπάστιαν Μπαχ. Ο τελευταίος θα πρέπει να αποκόμισε τις πρώτες του εμπειρίες στο εκκλησιαστικό όργανο χάρη στον Γιόχαν Κρίστοφ και στη Γενεαλογία του αναφέρεται με εκτίμηση στις ικανότητες του θείου του, χαρακτηρίζοντάς τον «εμβριθή συνθέτη». Ομοίως, στη Νεκρολογία που έγραψε ο Καρλ Φίλιπ Εμάνουελ Μπαχ για τον πατέρα του, ο Γιόχαν Κρίστοφ χαρακτηρίζεται ως ικανός τόσο στο να εφευρίσκει «όμορφες ιδέες» όσο και στο να εκφράζει «το νόημα των λέξεων».

Από τις συνθέσεις του διασώζονται ελάχιστες, ενώ και η χρονολόγησή τους παρουσιάζει δυσκολίες. Ιδιαίτερη μνεία κάνει ο Καρλ Φίλιπ Εμάνουελ Μπαχ στο κοντσέρτο Es erhub sich ein Streit που αποτελείται από 22 μέρη και συγκαταλέγεται στα σπουδαιότερα φωνητικά έργα του 17ου αιώνα.

Παραπομπές

Πηγές
Wolff, C.; Emery W.; Helm, E. E.; Warburton E. & Derr, E. S. (1993). Die Bach-Familie. Stuttgart; Weimar: Metzler

 Οικογένεια Μπαχ
Μπαχ
Γερμανοί συνθέτες κλασικής μουσικής